SCC รุกแพ็กเกจจิ้ง.!
การประกาศทุ่มงบกว่า 4,300 ล้านบาทของบริษัท ปูนซิเมนต์ไทย จำกัด (มหาชน) หรือ SCC เพื่อซื้อหุ้นบริษัท วีซี่ แพ็คเกจจิ้ง (ประเทศไทย) จำกัด หรือ Visy Thailand สัดส่วน 80% จาก Visy Singapore Investments Pte. Ltd. ซึ่งเป็นบริษัทโฮลดิ้งในกลุ่มบริษัท Visy
3 ก.ย. 2562

สำนักข่าวรัชดา
การประกาศทุ่มงบกว่า 4,300 ล้านบาทของบริษัท ปูนซิเมนต์ไทย จำกัด (มหาชน) หรือ SCC เพื่อซื้อหุ้นบริษัท วีซี่ แพ็คเกจจิ้ง (ประเทศไทย) จำกัด หรือ Visy Thailand สัดส่วน 80% จาก Visy Singapore Investments Pte. Ltd. ซึ่งเป็นบริษัทโฮลดิ้งในกลุ่มบริษัท Visy
ถือเป็นการลดความเสี่ยงช่วงขาลงของธุรกิจหลักอย่างปิโตรเคมี ธุรกิจซีเมนต์และผลิตภัณฑ์ก่อสร้าง..!!
เพราะหากดูงบไตรมาส 2/62 ของ SCC จะเห็นว่ากำไรสุทธิลดวูบจนน่าใจหาย !! เหลือแค่ 7,044 ล้านบาท ลดลง 43% เมื่อเทียบกับช่วงเดียวกันของปีก่อนที่มีกำไรสุทธิ 18,706 ล้านบาท และมีรายได้จากการขาย 109,094 ล้านบาท ลดลง 9% เมื่อเทียบกับช่วงเดียวกันของปีก่อน
เป็นแรงบีบคั้นให้ SCC ต้องมองหาโอกาสทางธุรกิจใหม่ ๆ
ก่อนหน้านี้ SCC หันไปรุกธุรกิจโลจิสติกส์ ด้วยการร่วมทุนกับยามาโตะ กรุ๊ป (YAMATO Group) หรือที่รู้จักกันในสัญลักษณ์ “แมวดำคาบลูก” ยักษ์ใหญ่ด้านขนส่งพัสดุรายใหญ่อันดับหนึ่งของญี่ปุ่น ตั้งบริษัท ยามาโตะ เอเชีย จำกัด ขึ้นมา เพื่อให้บริการส่งพัสดุย่อยแบบเร่งด่วน ภายใต้ชื่อ SCG Express
จากนั้นก็บุกธุรกิจแพ็กเกจจิ้ง เพื่อเสริมแกร่งธุรกิจโลจิสติกส์
เฉกเช่นเดียวกับไปรษณีย์ไทยที่ต้องมีแพ็กเกจจิ้ง…
ดังนั้น การเข้าซื้อหุ้น Visy Thailand ในครั้งนี้จึงช่วยเสริมศักยภาพการเติบโตในธุรกิจแพ็กเกจจิ้งของ SCC
เนื่องจาก Visy Thailand เป็นบริษัทชั้นนำในเอเชีย ซึ่งผลิตบรรจุภัณฑ์อาหารขึ้นรูปถนอมอาหารที่สามารถรีไซเคิลได้ให้แก่แบรนด์ผู้ผลิตอาหารชั้นนำระดับโลกที่ต้องการบรรจุภัณฑ์คุณภาพสูง
ถือเป็นโอกาสใหม่ แม้วอลุ่มจะไม่เยอะ แต่เป็นธุรกิจที่มีมาร์จิ้นสูง…
อีกมุมที่น่าสนใจ เห็นจะเป็นผลประกอบการของ Visy Thailand ในช่วงที่ผ่านมาที่ทั้งรายได้และกำไรจัดว่าเริ่ด !!
โดยปี 2559 มีรายได้รวม 1,168 ล้านบาท กำไรสุทธิ 248 ล้านบาท ปี 2560 มีรายได้รวม 1,187 ล้านบาท กำไรสุทธิ 207 ล้านบาท และปี 2561 มีรายได้รวม 1,274 ล้านบาท กำไรสุทธิ 215 ล้านบาท
ขณะที่ ณ สิ้นสุดวันที่ 30 มิ.ย.62 มีรายได้รวม 1,777 ล้านบาท ฟาดกำไรสุทธิไปแล้ว 379 ล้านบาท
บ่งบอกว่า Visy Thailand เป็นอีกบริษัทที่เติบโตดี…
ที่สำคัญ SCC จะคอนโทรลงบ Visy Thailand เข้ามาทันทีในไตรมาส 3/62 นี้
นั่นเท่ากับว่า จะทำให้งบการเงินของ SCC ตัวเลขดูดีขึ้น !!
แต่จะมาชดเชยรายได้ที่หายไปของธุรกิจปิโตรเคมีและซีเมนต์และผลิตภัณฑ์ก่อสร้างได้มากน้อยแค่ไหน
เป็นอีกเรื่องที่ต้องติดตาม…
…อิ อิ อิ…